CELEX: 52017PC0539
Language: sk
Date: 2017-09-20
Title: Zmena prerokúvaného návrhu nariadenia, ktorým sa mení nariadenie (EÚ) č. 1095/2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení nariadenie (EÚ) č. 648/2012, pokiaľ ide o postupy udeľovania povolení a orgány zúčastňujúce sa na udeľovaní povolení centrálnym protistranám a požiadavky na uznanie centrálnej protistrany z tretej krajiny (návrh Komisie EMIR II)

EURÓPSKA KOMISIA
            V Bruseli20. 9. 2017
            COM(2017) 539 final
            2017/0136(COD)
            Zmena prerokúvaného návrhu
            nariadenia, ktorým sa mení nariadenie (EÚ) č. 1095/2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení nariadenie (EÚ) č. 648/2012, pokiaľ ide o postupy udeľovania povolení a orgány zúčastňujúce sa na udeľovaní povolení centrálnym protistranám a požiadavky na uznanie centrálnej protistrany z tretej krajiny (návrh Komisie EMIR II)
            
               
         
         
            
               DÔVODOVÁ SPRÁVA
            
            
            
               
                  Dňa 13. júna 2017 Komisia predložila návrh nariadenia, ktorým sa mení nariadenie (EÚ) č. 1095/2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení nariadenie (EÚ) č. 648/2012, pokiaľ ide o postupy udeľovania povolení a orgány zúčastňujúce sa na udeľovaní povolení centrálnym protistranám a požiadavky na uznanie centrálnej protistrany z tretej krajiny (návrh Komisie EMIR II [COM(2017) 331 final]).
               
               
                  Cieľom návrhu je v záujme ďalšej integrácie trhu, finančnej stability a rovnakých podmienok vybaviť úniu kapitálových trhov účinnejším a dôslednejším systémom dohľadu nad centrálnymi protistranami. Zámerom návrhu je okrem iného zabezpečiť užšiu spoluprácu medzi príslušnými vnútroštátnymi orgánmi pre dohľad nad centrálnymi protistranami a medzi centrálnymi bankami zodpovednými za jednotlivé meny Únie. Preto sa navrhuje zriadiť nový subjekt v rámci Európskeho orgánu pre cenné papiere a trhy (ESMA) („výkonné zasadnutie centrálnych protistrán“), ktorý bude zodpovedný za úlohy týkajúce sa centrálnych protistrán vo všeobecnosti, a najmä za dohľad nad centrálnymi protistranami z Únie a tretích krajín. Výkonné zasadnutie centrálnych protistrán má byť zložené zo stálych členov a z osobitných členov centrálnych protistrán. Medzi stálych členov patrí vedúci výkonného zasadnutia centrálnych protistrán a dvaja nezávislí riaditelia, ktorí konajú nezávisle a objektívne v záujme Únie ako celku. Členovia osobitní pre jednotlivé centrálne protistrany zahŕňajú zástupcu príslušného vnútroštátneho orgánu členských štátov, v ktorých je centrálna protistrana usadená, určeného v súlade s nariadením (EÚ) č. 648/2012, a zástupcu príslušnej emisnej centrálnej banky (emisných centrálnych bánk). V uvedenom návrhu sa rovnako posilňuje úloha orgánu ESMA v kolégiách stanovením toho, že stáli členovia výkonného zasadnutia centrálnych protistrán sa zúčastňujú na zasadnutiach kolégií pre centrálne protistrany podľa nariadenia (EÚ) č. 648/2012, pričom týmto zasadnutiam predsedá a riadi ich vedúci výkonného zasadnutia centrálnych protistrán.
               
               
                  Predkladaný dokument slúži na doplnenie návrhu Komisie EMIR II. Je súčasťou balíka opatrení, ktorých účelom je posilniť dohľad nad finančnými trhmi EÚ tým, že sa zlepší fungovanie systému európskych orgánov dohľadu (ESA). V tomto dokumente sa konkrétne predpokladá, že výkonnému zasadnutiu centrálnych protistrán sa pridelí ďalšia úloha. Táto ďalšia úloha sa považuje za nevyhnutnú so zreteľom na účinné zriadenie výkonného zasadnutia centrálnych protistrán pred nadchádzajúcou reformou ESA.
               
            
            
               
            
            
               V bode 7 návrhu Komisie na nariadenie Európskeho parlamentu a Rady, ktorým sa mení nariadenie (EÚ) č. 1095/2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení nariadenie (EÚ) č. 648/2012, pokiaľ ide o postupy udeľovania povolení a orgány zúčastňujúce sa na udeľovaní povolení centrálnym protistranám a požiadavky na uznanie centrálnej protistrany z tretej krajiny [COM(2017) 331 final], sa má do článku 44b ods. 1 vložiť toto písmeno -a):
            
            
            
               „-a)
                     prijímanie rozhodnutí a opatrení v otázkach týkajúcich sa centrálnych protistrán, pokiaľ ide o články 17, 19, 29, 29a a 30 tohto nariadenia;“.